สรุปหุ้นรับเหมาก่อสร้าง เราควรรู้อะไรบ้าง
หากเราจะลงทุนในหุ้นกลุ่มนี้ เราควรรู้อะไรบ้าง ลงทุนแมนจะเล่าให้ฟัง
9 พ.ย. 2565

สรุปหุ้นรับเหมาก่อสร้าง เราควรรู้อะไรบ้าง /โดย ลงทุนแมน
หากถามว่าหุ้นกลุ่มไหนจะได้ประโยชน์ จากการเลือกตั้ง หนึ่งในนั้นต้องมี “หุ้นรับเหมาก่อสร้าง”
เพราะรัฐบาลต้องมีการผลักดันโครงการลงทุนขนาดใหญ่ เพื่อกระตุ้นเศรษฐกิจ และสร้างผลงานโค้งสุดท้าย
รวมไปถึงพรรคการเมืองต่าง ๆ ก็มักจะชูนโยบายการลงทุนโครงสร้างพื้นฐาน สำหรับการเรียกคะแนนเสียง ในการเลือกตั้งครั้งหน้า
แล้วหากเราจะลงทุนในหุ้นกลุ่มนี้ เราควรรู้อะไรบ้าง
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
รู้ไหมว่า ในปี 2564 การลงทุนก่อสร้างของโครงการต่าง ๆ ในประเทศไทย มีมูลค่ารวมกันสูงถึง 1.4 ล้านล้านบาท หรือคิดเป็น 8.4% ของ GDP เลยทีเดียว
โดยจะแบ่งได้เป็น
- 59% เป็นการลงทุนภาครัฐ
- 41% เป็นการลงทุนภาคเอกชน
ขณะที่หุ้นกลุ่มรับเหมาก่อสร้างในตลาดหุ้นไทย มีรายได้ปี 2564 รวมกันอยู่ที่ 192,416 ล้านบาท
 
โดยมี 3 บริษัทแรกที่มีรายได้มากที่สุด คือ
1. บมจ.อิตาเลียนไทย ดีเวล๊อปเมนต์ หรือ ITD มีรายได้ 60,152 ล้านบาท
2. บมจ.ซิโน-ไทย เอ็นจีเนียริ่งแอนด์คอนสตรัคชั่น หรือ STEC มีรายได้ 28,028 ล้านบาท
3. บมจ.ช.การช่าง หรือ CK มีรายได้ 14,419 ล้านบาท
ซึ่งแหล่งที่มาของรายได้ ของบริษัทรับเหมาก่อสร้าง 
ส่วนใหญ่ก็จะมาจาก การเข้าไปประมูลโครงการก่อสร้างต่าง ๆ โดยจะมีการยื่นเสนอราคา ให้แก่ผู้ว่าจ้างได้พิจารณา
ทั้งนี้ เวลาที่บริษัทชนะการประมูลโครงการ 
โครงการเหล่านั้นจะกลายมาเป็น “ปริมาณงานในมือที่รอรับรู้รายได้” หรือ “Backlog” ของบริษัท
ซึ่งในอนาคต หากบริษัทได้มีการก่อสร้างจนแล้วเสร็จ และสามารถส่งมอบงานให้กับผู้ว่าจ้างได้
เท่ากับว่า บริษัทก็จะสามารถบันทึกเป็นรายได้ได้
เช่น ถ้าบริษัทชนะงานประมูลโครงการ A จำนวน 100 ล้านบาท ใช้ระยะเวลาในการก่อสร้าง 2 ปี
หมายความว่า บริษัทก็จะมีโอกาสที่จะทยอยรับรู้รายได้จากโครงการ A จำนวน 100 ล้านบาท ในช่วงระยะเวลา 2 ปีนี้
โดยในระหว่างนี้ บริษัทก็มักจะพยายามไปประมูลโครงการอื่น ๆ เข้ามา
ไม่เช่นนั้น ถ้าบริษัทไม่สามารถเติม Backlog ของบริษัทได้ทัน ก็อาจจะทำให้บริษัทขาดทุนอย่างหนัก
เนื่องจากบริษัทจะยังมีต้นทุนค่าใช้จ่ายคงที่ เช่น ค่าเสื่อมราคา และเงินเดือนพนักงาน เป็นต้น
พูดได้ว่า หากบริษัทมี Backlog มาก 
ก็มีโอกาสที่รายได้ในอนาคตจะมากด้วย
แต่ก็ต้องบอกว่า อุตสาหกรรมรับเหมาก่อสร้างมีการแข่งขันกันสูง
ทำให้บริษัทรับเหมาก่อสร้างหลายแห่ง มีการเสนอราคาต่ำ ๆ เพื่อเพิ่มโอกาสในการชนะการประมูลงาน
ส่งผลให้อัตราการทำกำไรของหลายบริษัทนั้นบางเฉียบ หรือบางบริษัทอาจหนักถึงขั้นขาดทุน
ซึ่งเรื่องนี้ ยังทำให้บางบริษัทเลือกที่จะหนีการแข่งขันที่รุนแรง โดยการออกไปรับงานในต่างประเทศ ก็มีให้เห็นอยู่เหมือนกัน
ทีนี้เรามาดูทางฝั่งของต้นทุนกันบ้าง
โดยภาพรวมของ โครงสร้างต้นทุนของธุรกิจรับเหมาก่อสร้าง จะประกอบด้วย
- ค่าวัสดุก่อสร้าง คิดเป็นสัดส่วนประมาณ 60% ของต้นทุนรวม
- ค่าแรง คิดเป็นสัดส่วนประมาณ 20% ของต้นทุนรวม
- ค่าใช้จ่ายอื่น ๆ คิดเป็นสัดส่วนประมาณ 20% ของต้นทุนรวม
ซึ่งต้องหมายเหตุไว้ว่า บริษัทก็อาจมีโครงสร้างต้นทุนที่แตกต่างกันออกไป
แต่จะเห็นว่า ต้นทุนหลัก ๆ ของธุรกิจรับเหมาก่อสร้างก็คือ ค่าวัสดุก่อสร้าง
ดังนั้น การเปลี่ยนแปลงของราคาวัสดุก่อสร้าง ก็ถือเป็นปัจจัยสำคัญที่ส่งผลต่อผลประกอบการของธุรกิจ
ในบางครั้ง ตอนที่บริษัทชนะการประมูลโครงการมา ราคาวัสดุก่อสร้างอาจจะยังอยู่ในระดับต่ำ
แต่เมื่อเวลาผ่านไป ราคาวัสดุก่อสร้างปรับตัวสูงขึ้น ก็อาจจะเป็นแรงกดดันต่ออัตราการทำกำไรของบริษัทได้
ส่งผลให้หลายบริษัท พยายามแก้ปัญหาด้วยการล็อกราคาวัสดุก่อสร้าง ด้วยการทำสัญญาซื้อขายกับซัปพลายเออร์ไว้ล่วงหน้า
ในส่วนของต้นทุนค่าแรงนั้น ก็ถือเป็นต้นทุนอีกตัวหนึ่งที่สำคัญ
โดยปัจจุบัน จำนวนแรงงานในธุรกิจรับเหมาก่อสร้าง มีอยู่ประมาณ 2.1 ล้านคน เทียบกับปี 2555 ที่มีจำนวนแรงงานประมาณ 2.5 ล้านคน มีการลดลงราว 400,000 คน
เราจึงมักได้ยินจากข่าวว่า ธุรกิจรับเหมาก่อสร้าง ประสบปัญหาขาดแคลนแรงงาน
พอเป็นแบบนี้ ก็ทำให้บริษัทรับเหมาก่อสร้าง อาจต้องมีการให้ค่าตอบแทนที่สูงขึ้น และมีแรงจูงใจที่มากพอ เพื่อดึงดูดแรงงานให้เข้ามาทำงาน ซึ่งอาจจะส่งผลให้บริษัทมีค่าใช้จ่ายที่สูงขึ้นได้
อย่างไรก็ตาม ก็มีความโชคดีอยู่บ้าง จากการที่มีแรงงานจากประเทศเพื่อนบ้าน ที่เข้ามาช่วยให้ ปัญหาการขาดแคลนแรงงาน บรรเทาลงได้
อ่านมาถึงตรงนี้ เราน่าจะเห็นภาพอุตสาหกรรมรับเหมาก่อสร้างกันไปบ้างแล้ว
ซึ่งก็เพื่อที่จะช่วยให้เรามีความเข้าใจ และสามารถตัดสินใจลงทุนในหุ้นกลุ่มนี้ได้ดียิ่งขึ้น..
หมายเหตุ: บทความนี้ไม่ได้ชี้นำให้ซื้อขายหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-แบบแสดงรายการข้อมูลปี 2564, บริษัท อิตาเลียนไทย ดีเวล๊อปเมนต์ จำกัด (มหาชน)
-
-